作者:無名氏
標題:五彩結同心
內容:珠簾垂戶。金索懸窗，家接浣沙溪路。相見桐陰下，一鉤月、恰在鳳凰棲處。素瓊拈就宮腰小。花枝嫋、盈盈嬌步。新妝淺，滿腮紅雪，綽約片雲欲度。塵寰豈能留住。唯只愁、化作彩雲飛去。蟬翼衫兒，薄冰肌瑩，輕罩一團香霧。彩箋巧綴相思苦。脈脈動、憐才心緒。好作個、秦樓活計，吹簫伴侶。